রিজার্ভ চুরির ঘটনায় দেশের অভ্যন্তরের একটি চক্র জড়িত থাকার অভিযোগে দায়েরকৃত মামলার প্রতিবেদন দাখিলের সময় ইতোমধ্যে ২৩ বার পিছানো হয়েছে। সর্বশেষ আগামী ৩ জুন প্রতিবেদন দাখিলের দিন ধার্য করেছে আদালত। সিআইডির অতিরিক্ত পুলিশ সুপার রায়হান উদ্দিন খান বর্তমানে মামলাটি তদন্ত করছেন। রিজার্ভ চুরির এ ঘটনা দেশের মানুষের মনকে চরমভাবে ব্যথিত করে। সর্বক্ষেত্রে তৈরী হয় নিরাপত্তাহীনতার ঝুঁকি। সরকার এ চুরি যাওয়া অর্থ ফেরত আনতে পারলে জনমনে কিছুটা স্বস্তি আসতো। কিন্তু সরকার তার কোনো কুল-কিনারা আজও করতে না পারায় মানুষের মনে নানা প্রশ্ন ঘুরপাক খাচ্ছে। এতো বড় অর্থ কেলেঙ্কারির সাথে কোন মহল জড়িত? তারা কি এতোটাই শক্তিশালী যে তদন্ত প্রতিবেদন পর্যন্ত প্রকাশ করা হচ্ছে না। আবার মামলার প্রতিবেদন দাখিল করতে বার বার কালক্ষেপণ করা হচ্ছে। এটা দেশের আর্থিক শৃঙ্খলার চরম ঘাটতি নয় কী?